open-index/open-wikipedia-markdown huggingface dataset:
Kevin O’Higgins

**Kevin Christopher O’Higgins** (7. kesäkuuta 1892 Stradbally, Laois – 10. heinäkuuta 1927 Booterstown, Dublinin kreivikunta) oli irlantilainen poliitikko. Irlannin tasavaltalaisarmeija (IRA) salamurhasi hänet hänen toimiessaan Irlannin oikeusministerinä ja varapääministerinä vuonna 1927.

## Ura
O’Higgins opiskeli University College Dublinissa ja työskenteli nuoruudessaan lakimiessetänsä apulaisena. Hän liittyi Irlannin itsenäisyyttä ajaneeseen Sinn Féin -puolueeseen vuoden 1916 pääsiäiskapinan jälkeen ja joutui pian poliittisista syistä brittiviranomaisten vangitsemaksi. Ollessaan edelleen vankilassa hänet valittiin Sinn Féinin edustajana Britannian parlamenttiin vuoden 1918 vaaleissa. Vuonna 1919 perustetussa Irlannin tasavaltalaishallituksessa O’Higgins toimi kunnallishallintoministeri W. T. Cosgraven avustajana. O’Higgins tuki vuonna 1921 solmittua Ison-Britannian ja Irlannin sopimusta, ja hänet nimitettiin vuonna 1922 oikeusministeriksi ja varapääministeriksi Cosgraven johtamaan hallitukseen. Hän jatkoi kummassakin tehtävässä viisi vuotta myöhemmin tapahtuneeseen kuolemaansa asti.

O’Higgins auttoi muotoilemaan Irlannin vapaavaltion perustuslain ja varmisti sen hyväksynnän parlamentissa Dáil Éireannissa. Hän perusti Garda Síochánain, Irlannin poliisivoimat, ja ajoi läpi alkoholin myyntiä rajoittaneen lain. Lisäksi hän edusti Irlannin vapaavaltiota Kansainliiton kokouksissa. O’Higgins sai IRA:n vihat päälleen pyrkiessään ankarin keinoin tukahduttamaan sen toiminnan vuosien 1922–1923 Irlannin sisällissodan aikana ja sen jälkeen. Vihaa herättivät erityisesti hänen antamansa määräykset yhteensä 77 vangiksi jääneen kapinallisen IRA-sotilaan teloittamisesta sisällissodan aikana. Yksi O’Higginsin määräyksellä teloitetuista oli Rory O’Connor, joka oli edellisenä vuonna toiminut bestmanina hänen häissään. Kolme IRA-miestä salamurhasi O’Higginsin vuonna 1927 hänen ollessaan matkalla kirkkoon.

## Salamurhan seuraukset
O’Higginsin salamurhan seurauksena Cosgraven hallitus sääti Public Safety Act -nimisen lain, joka muun muassa määräsi kaikki parlamenttiehdokkaat sitoutumaan uskollisuudenvalaan kuninkaalle. Tämä pakotti Éamon de Valeran johtaman Fianna Fáil -puolueen luopumaan monta vuotta jatkuneesta parlamentin boikotoinnista, mikä muutti huomattavasti Irlannin sisäpoliittista asetelmaa.

## Lähteet
Laurent Ciman

**Laurent Ciman** (s. 5. elokuuta 1985 Farciennes) on belgialainen jalkapalloilija, joka edustaa Major League Soccerissa pelaavaa Montreal Impactia. Oikeajalkainen Ciman on pelipaikaltaan keskuspuolustaja. Hän kuuluu myös Belgian jalkapallomaajoukkueeseen.

## Seurajoukkueura
Ciman aloitti uransa Jupiler Pro Leaguen Charleroissa, jota hän edusti vuodet 2004–2008 tehden 85 ottelussa kolme maalia. Heinäkuussa 2008 Ciman siirtyi Club Bruggeen, jota hän oli edustanut myös nuorena. Kaudella 2008–2009 hän pelasi 16 ottelua debytoiden myös Eurooppa-liigassa ja seuraavan kauden lainassa KV Kortrijkissä, jossa otteluita kertyi 34 ja maaleja kaksi.

Heinäkuussa 2010 Ciman siirtyi Jupiler Pro Leaguen Standard Liègeen, jossa hän voitti heti avauskaudellaan Belgian cupin. Yhteensä Ciman pelasi seurassa vajaan viiden kauden aikana 152 ottelua onnistuen maalinteossa kuusi kertaa. Tammikuussa 2015 Ciman siirtyi Major League Soccerin Montreal Impactiin. Hän pelasi avauskaudellaan 30 ottelussa tullen valituksi MLS All-Star Gameen ja sarjan parhaaksi puolustajaksi.

## Maajoukkueura
Ciman pelasi vuosina 2004–2008 Belgian alle 21-vuotiaiden maajoukkueessa kuusi ottelua. Hän kuului Belgian joukkueeseen vuoden 2008 kesäolympialaisissa Pekingissä, jossa Belgia sijoittui neljänneksi. Ciman pelasi turnauksessa yhden ottelun onnistuen siinä maalinteossa.

Belgian jalkapallomaajoukkueessa Ciman debytoi toukokuussa 2010 ystävyysottelussa Bulgariaa vastaan. Hän kuului puolivälieriin selvinneeseen Belgian joukkueeseen vuoden 2014 MM-kilpailuissa jääden ilman peliaikaa. Avausmaalinsa maajoukkueessa Ciman teki kesäkuussa 2016 ystävyysottelussa Norjan verkkoon. Ciman kuuluu Belgian joukkueeseen myös vuoden 2016 EM-kilpailuissa.

## Saavutukset
**Seurajoukkuetasolla**
*Belgian cup: 2010–2011

**Henkilökohtainen**
*Major League Soccerin paras puolustaja: 2015
*MLS All-Star Game: 2015

## Lähteet
Königsberg (täsmennyssivu)

**Königsberg** voi tarkoittaa seuraavia:

## Kunta
* Königsberg in Bayern, kaupunki Baijerissa Saksassa
* Rotaliana-Königsberg, laaksoyhteisö Trentossa Italiassa

Lisäksi Saksassa ja Itävallassa on useita kunnanosia, joiden nimi on Königsberg.

## Historiallinen saksankielinen paikannimi
* *Königsberg* tai *Königsberg in der Neumark*, Chojna, kaupunki Puolassa
* *[[Königsberg]]*, nykyinen Kaliningrad, kaupunki Venäjällä Saksan luovuttamassa Itä-Preussissa
* *Königsberg* *Königsberg in Schlesien*, Klimkovice, kaupunki Tšekissä
* *Königsberg*, Kongsberg, kaupunki Norjassa
* *Königsberg* tai *Königsberg an der Eger*, Kynšperk nad Ohří, kaupunki Tšekissä
* *Königsberg*, Nová Baňa, kaupunki Slovakiassa
* *Königsberg*, Râmnicu Vâlcea, kaupunki Romaniassa

## Vuori

### Saksassa
* Königsberg (Brocken) (1033,5 m), Saksi-Anhaltissa
* Königsberg (Nordpfälzer Bergland) (568,2 m), Rheinland-Pfalzissa
* Königsberg (Fränkische Alb) (538,9 m), Baijerissa
* Königsberg (Goslar) (noin 454 m), Ala-Saksissa
* Königsberg (Bad Grund) (448,5 m), Ala-Saksissa
* Königsberg (Pfälzerwald) (427,3 m), Rheinland-Pfalzissa
* Königsberg (Aachen) (310,2 m), Nordrhein-Westfalenissa
* Königsberg (Wesergebirge) (220,4 m), Nordrhein-Westfalenissa

### Itävallassa
* Königsberger Horn (1621 m), Salzburgin osavaltiossa
* Königsberg (Ybbstaler Alpen) (1452 m), Ala-Itävallassa
* Königsberg (Tieschen) (462 m), Steiermarkissa

### Vuoren saksankielinen nimi
* *Königsberg*, Kráľova hoľa (1946 m), Slovakiassa
* *Königsberg*, Monte Re (1912 m), Italiassa

## Laiva
* Königsberg-luokka, usean alusluokan nimi
* SMS Königsberg, ainakin kolmen aluksen nimi

## Katso myös
* Königsbergin siltaongelma, Itä-Preussin Königsbergiä koskeva klassinen matemaattinen ongelma
Skåneland

**Skåneland** (joskus *Skånelandskapen* tai *de skånska landskapen*, "Skånen maakunnat") on kulttuurihistoriallinen alue Skandinavian eteläosassa. Sen suuruus ja rajat vaihtelevat jonkin verran käyttötarkoituksen mukaan.

Historiallissa yhteyksissä Skåneland tarkoittaa alueita, jotka Roskilden rauhassa vuonna 1658 liitettiin pysyvästi Tanska-Norjasta Ruotsiin. Kyseessä olivat Blekingen, Hallandin ja Skånen maakunnat, jotka muodostavat nykyään Ruotsin eteläisimmän historiallisen pääalueen Götanmaan etelä- ja lounaisosan. Myös Tanskaan kuuluva Bornholmin saari on tapana lukea mukaan käsitteeseen. Sen sijaan Roskilden rauhassa Ruotsiin liitettyä Tanska-Norjan Norjan osaan kuulunutta Bohusläniä ei lueta Skånelandiin.

Nimitystä voidaan käyttää myös runollisena nimityksenä Skånen maakunnalle.
Tumaco

**Tumaco** on kolumbialainen rannikkokunta, joka sijaitsee Kolumbian lounaisosassa, Nariñon departementissa. Se koostuu Tumacon, Viciosan ja El Morron saarista. Se rajoittuu lännessä Tyyneen valtamereen ja etelässä Ecuadoriin. Etäisyys Pastoon on 304 kilometriä. Tumacossa sijaitsee La Floridan lentokenttä. Alueen hallinnon virallisten laskelmien mukaan Tumacossa on 199&nbsp;659 asukasta. Tumacossa useat elävät köyhyydessä. Alueella ei ole myöskään kunnollisia terveyspalveluja, hygieniahuoltoa tai liikenneväyliä. Koulutusmahdollisuudet ovat vähäiset. Sadat ihmiset ovat joutuneet lähtemään mailtaan käynnissä olevan konfliktin takia. 

## Historia

Tumaco perustettiin 30.11.1640. Sen perusti jesuiitta Francisco Ruggi. Tumaco nimettiin alueella asuneen Tumapaes-heimon mukaan. Tumacon alue toimi espanjalaisjoukkojen tukikohtana. Merirosvot hyökkäsivät sinne usein. 1700-luvun lopulla Tumacossa kapinoitiin espanjalaisvaltaa vastaan. Tumaco sai kunnan oikeudet itsenäisessä Kolumbiassa presidentti Tomas Cipriano de Mosqueran aikana. Tsunamit ja vedenalaiset järistykset ovat ravistelleet Tumacoa useita kertoja. Sadat ihmiset saivat surmansa vuoden 1979 luonnononnettomuudessa. Huumekartellit, FARC-sissit ja puolisotilaalliset joukot tunkeutuivat Tumacoon 1990-luvulla. Turvallisuustilanne on heikentynyt Tumacossa merkittävästi 2010-luvulle tultaessa sissien ja puolisotilaallisten joukkojen taistellessa alueen hallinnasta. FARC on tehnyt useita iskuja Tumacossa. Tumacoa pidettiin vuonna 2014 Buenaventuran ohella Kolumbian väkivaltaisimpana paikkana. Iso-Britannia varoitti kansalaisiaan kesäkuussa 2016 matkustamasta Buenaventuraan ja Tumacoon.

## Talous

Tumacon talous koostuu pääasiassa maanviljelystä. Siellä tuotetaan esimerkiksi kaakaota. Muita elinkeinoja ovat kalastus, metsätalous ja matkailu. 

## Matkailu

Tumaco on ollut yksi perinteisiä matkailukohteita Kolumbiassa. Heikentynyt turvallisuustilanne vähensi turismia hetkeksi. Kolumbian hallituksen päätös lähettää joukkoja Tumacoon vuoden 2015 lopulla sai turistit palaamaan Tumacoon. Turistit vierailevat usein esimerkiksi Sanquiangan kansallispuistossa, Playa el Morrolla tai Playa Bocagrandella, joissa voi nauttia hiekkarannoista, luonnosta ja tutkia alueen eläimistöä.

## Väestö

Tumacon väestöstä enemmistö on afrokolumbialaisia. Tumacossa asuu myös paljon alkuperäisväestöön kuuluvia. 

## Ilmasto

Tumacossa vallitsee trooppinen ilmasto. Keskimääräinen lämpötila on 25-26 lämpöastetta. Kuivinakin kausina sataa paljon. Vuosittainen sademäärä on 2292 millimetriä.

## Kulttuuri

Tumacossa järjestetään vuosittain festivaalit, jolloin esitellään käsityö- ja ruokakulttuuria. Monet kalaruoat kuuluvat Tumacon erikoisuuksiin.

## Tunnettuja tumacolaisia

Jalkapalloilija Léider Preciado ja miss Kolumbiaksi kruunattu ja Miss international -kauneuskilpailut voittanut Stella Márquez ovat kotoisin Tumacosta.

## Lähteet

## Aiheesta muualla
Freeport-McMoRan

**Freeport-McMoRan** on yhdysvaltalainen kaivosyhtiö, jonka pääkonttori ja useimmat kaivokset sijaitsevat Arizonassa. Yrityksellä on lisäksi kaivokset Perussa ja Indonesiassa. Freeport-McMoRan tuottaa pääasiassa kuparia, mutta myös kultaa, molybdeeniä, maaöljyä ja maakaasua. Freeport-McMoRan on maailman suurin julkisesti noteerattu kuparin tuottaja ja maailman toiseksi suurin kuparin tuottaja chileläisen Codelcon jälkeen. Vuonna 2012 McMoRan yhdistyi maaöljy- ja maakaasutuottaja Freeportin kanssa ja Freeport-McMoRanilla on tuosta fuusiosta maaöljy- ja maakaasuvaroja sekä -tuotantoa.

## Aiheesta muualla
*Freeport-McMoRanin kotisivut
Newmont Goldcorp

**Newmont Goldcorp** (aik. *Newmont Mining*) on yhdysvaltalainen kaivosyhtiö, joka muodostunut vuonna 2019 kun Newmont Mining tarjoutui ostamaan Goldcorpin tammikuussa 2019. Newmont Miningista tuli kaupan myötä maailman suurin kullantuottaja. Newmont Mining oli ennen kauppaa yksi maailman suurimmista kullan tuottajista ja oli maailman toiseksi suurin kullan tuottaja Barrick Goldin jälkeen. Newmont Miningin perusti William Boyce Thompson.

Newmont Goldcorp on ainoa kullantuottaja S&P 500 -indeksissa.

## Lähteet

## Aiheesta muualla
*Newmont Miningin kotisivut
Theo Mackeben

**Theo Mackeben** (5. tammikuuta 1897 Stargard, Länsi-Preussi – 10. tammikuuta 1953 Berliini) oli saksalainen pianisti, kapellimestari ja säveltäjä, joka teki paljon elokuvamusiikkia 1930-luvulta 1950-luvun alkuun. Hänen tunnetuimpia sävelmiään ovat  ”Nur nicht aus Liebe weinen” (suom. ”Itke en lemmen tähden”), ”Bei dir war es immer so schön” (suom. ”Luonasi oli aina niin ihanaa”) ja Miliza Korjusin vuonna 1935 tunnetuksi tekemä ”Warum?” (suom. ”Miksi?”, mm. Mauno Kuusisto).

## Elokuvamusiikkia
*Kerjäläisooppera (*Die Dreigroschenoper*, 1931)
*Myyty morsian (*Die Verkaufte Braut*, 1932)
*Mitä sanon miehelleni (*Wie sag’ ich’s meinem Mann*, 1932)
*Lemmenleikkiä (*Liebelei*, 1933
*Pygmalion (1935)
*Prahan ylioppilas (*Der Student von Prag*, 1935)
*Aseiden salakuljettajat (*Unter heissem Himmel*, 1936)
*Isänmaanystävät (*Patrioten*, 1937)
*Kotiinpaluu (*Heimat*, 1938)
*Minä olen Sebastian Ott (*Ich bin Sebastian Ott*, 1939)
*Bel Ami (1939)
*Huumaava tanssiaisyö (*Es war eine rauschende Ballnacht*, 1939)
*Kuningattaren sydän (*Das Herz der Königin*, 1940)
*Ensi tanssiaiset (*Bal paré*, 1940)
*Tie vapauteen (*Der Weg ins Freie*, 1941)
*Häät herraskartanossa (*Hochzeit auf Bärenhof*, 1942)
*Naiset eivät ole enkeleitä (*Frauen sind keine Engel*, 1943)
*Nuoruudensynti paljastuu (*Altes Herz wird wieder jung*, 1943)
*Pikku vaimoni (*Die Gattin*, 1943)
*Skandaali kylässä (*Das Bad auf der Tenne*, 1943)
*Operettien kuningatar Dubarry (*Die Dubarry*, 1951)
*Syntinen nainen (*Die Sünderin*, 1950)

## Lähteet
*
### Viitteet
Barrick Gold

**Barrick Gold** on kanadalainen kaivosyhtiö, joka on maailman toiseksi suurin kullantuottaja. Barrickin on perustanut kanadalainen yrittäjä Peter Munk vuonna 1983 Barrick tuotti 6,12 miljoonaa unssia kultaa vuonna 2015. Malmin keskimääräinen kultapitoisuus oli 1,88 grammaa kultaa tonnissa. Kullan lisäksi Barrick tuottaa kuparia, jonka tuotanto oli 511 miljoonaa paunaa vuonna 2015. Barrickilla on kaivosoperaatioita Argentiinassa, Australiassa, Kanadassa, Chilessä, Dominikaanisessa tasavallassa, Papua Uusi-Guineassa, Perussa, Saudi-Arabiassa, Yhdysvalloissa ja Sambiassa. Yli 75 prosenttia kullan tuotannosta sijaitsee Amerikoissa.

Syyskuussa 2018 Barrick Gold ilmoitti yhdistyvänsä afrikkalaisiin kultakaivoksiin keskittyneen Randgoldin kanssa.

## Operaatiot
*Argentiina
**Veladero (kulta)

*Argentiina ja Chile
**Pascua-Lama (kulta)

*Australia
**Kalgoorlie (50 %) (kulta)

*Kanada
**Hemlo (kulta)

*Chile
**Zaldívar (50 %) (kupari)

*Dominikaaninen tasavalta
**Pueblo Viejo (60 %) (kulta)

*Papua Uusi-Guinea
**Porgera (47.5 %) (kulta)

*Peru
**Lagunas Norte (kulta)
**Pierina (kulta)

*Saudi-Arabia
**Jabal Sayid (50 %) (kupari)

*Yhdysvallat
**Cortez (kulta)
**Golden Sunlight (kulta)
**Goldstrike (kulta)
**Turquoise Ridge (75 %) (kulta)

*Sambia
**Lumwana (kupari)

## Katso myös
*Newmont Mining

## Lähteet

## Aiheesta muualla
*Barrick Goldin kotisivut
Justice League (täsmennyssivu)

**Justice League** eli **[[Oikeuden Puolustajat]]** on DC Comicsin kuvitteellinen sarjakuvasankariryhmä.

Justice League voi tarkoittaa myös:

**[[Justice League (televisiosarja)|Justice League]]*, vuosina 2001–2004 esitetty televisiosarja
***[[Justice League Unlimited]]*, jatkoa edelliselle televisiosarjalle
**[[Justice League (elokuva)|Justice League]]*, vuoden 2017 elokuva
** *[[Zack Snyder’s Justice League]]*, vuoden 2021 versio elokuvasta
**[[Justice League: Crisis on Two Earths]]*, vuoden 2010 animaatioelokuva
*J.U.S.T.I.C.E. League, yhdysvaltalainen hip hop -tuottajaryhmä.
Meroden asema

**Merode** on metro- ja rautatieasema Etterbeekin kunnassa Brysselissä. Sitä käyttävät linjojen 1 ja 5 metrojunat sekä Brysselin paikallisjunat. Se avattiin vuonna 1976.

## Lähteet
Osseghem/Ossegemin metroasema

**Osseghem** (**Ossegem**) on Brysselin metron asema Molenbeek-Saint-Jeanin kunnassa. Sitä käyttävät linjojen 2 ja 6 junat. Se avattiin vuonna 1982.

## Aiheesta muualla
*
Montgomeryn metroasema

**Montgomery** on Brysselin metron asema Woluwe-Saint-Pierren kunnassa. Sitä käyttävät linjan 1 metrojunat sekä linjojen 7 ja 25 raitiovaunut (). Se avattiin vuonna 1975.

## Lähteet
Hannes Pekkinen

**Hannes Pekkinen** (s. 26. lokakuuta 1998 Kitee) on suomalainen pesäpalloilija, joka edustaa Superpesiksessä Sotkamon Jymyä. Pekkinen siirtyi Jymyyn Kiteen Pallosta. kaudeksi 2023 Pekkisen pelipaikka on ulkopelissä etukentällä, usein ykkösvahtina. 

Pekkinen on pelannut miesten Superpesiksessä kaudesta 2014 lähtien. Hän oli voittamassa Joensuun Mailan ensimmäistä Suomen-mestaruutta kaudella 2018. Pekkisen uran toinen ja kolmas mestaruus tulivat Sotkamon Jymyssä kausilla 2023 ja 2024. Kaudella 2024 Pekkinen palkittiin kultaisella räpylällä eli parhaan ulkopelaajan palkinnolla. Pekkinen on pelannut 284 runkosarjaottelussa, joissa hän on lyönyt 10+176=186 juoksua, tuonut 152 juoksua, sekä kerännyt 923 kärkilyöntiä. Pekkinen on urallaan pelannut 50 ylempien pudotuspelien ottelua, joissa hän on lyönyt 3+30=33juoksua, tuonut 27 juoksua, sekä kerännyt 170 kärkilyöntiä.
Tilastot päivitetty 17.11.2024

## Saavutukset
* 3 SM-kultaa 2018, 2023, 2024 
* 1 SM-hopea 2025
* 2 Itä-Länsi-ottelua: 2023 
* Vuoden pesäpalloilija; 2025 
* Kultainen räpylä: 2024, 2025 
* Kultainen maila: 2025 
* Superpesiksen kuukauden pelaaja: toukokuu 2025
* Nuorten Superpesiksen vuoden pelaaja: 2016 

## Lähteet
* 
* http://www.kipa90.com/joukkueet/superpesis/pelaajakortit/pekkinen+hannes/ 

### Viitteet
Parc/Parkin metroasema

**Parc** (**Park**) on Brysselin metron asema Brysselin kaupungin alueella. Sitä käyttävät linjojen 1 ja 5 junat.

Asema avattiin vuonna 1969, jolloin sitä käyttivät raitiovaunut. Metrojunat linjalla otettiin käyttöön vuonna 1976.

## Lähteet
Percy Faith

**Percy Faith** (7. huhtikuuta 1908 Toronto – 9. helmikuuta 1976 Los Angeles) oli kanadalaissyntyinen yhdysvaltalainen viihdekapellimestari, -säveltäjä ja -sovittaja. Hänen tunnetuimpiin levytyksiinsä kuuluu instrumentaalisovitus elokuvan *[[Kesäpaikka]]* (*A Summer Place*) teemasta vuodelta 1960. Hänen kaksi muuta ykköshittiään olivat ”Delicado” sekä ”The Song from Moulin Rouge (Where Is Your Heart)”, hidas valssi joka on suomennettu nimellä ”On syömmesi jäätä”. Hän sai kaksi Grammy-palkintoa ja oli kerran Oscar-ehdokkaana.

Percy Faith soitti lapsena viulua, mutta vaihtoi pian pianoon. Hän opiskeli Toronton konservatoriossa Louis Waizmanin ja Frank Wellmanin johdolla ja antoi debyyttikonserttinsa 15-vuotiaana Toronton Massey Hallissa. 18-vuotiaana hän sai pahoja palovammoja käsiinsä pelastaessaan pikkusisartaan, jonka vaatteet olivat syttyneet tuleen. Hän joutui luopumaan konserttipianistin urasta ja ryhtyi säveltäjäksi ja sovittajaksi.

Faith sai paikan Toronton CRBC-radioasemalta 1933, jossa hän toimi myös radio-orkesterin johtajana useissa ohjelmissa. Näistä vuosina 1938–1940 radioitu ohjelma ”Music by Faith” saavutti suosiota myös Yhdysvalloissa, ja Faith sai paikan NBC-yhtiöön vuosiksi 1940–1947. Vuodesta 1950 lähtien hän toimi loppuelämänsä CBS Records -yhtiön sovittajana ja tuli tunnetuksi kekseliäistä ja vaihtelevista sovituksista etenkin jousisoittimille.

Percy Faith toimi sovittajana ja kapellimestarina muun muassa Tony Bennettin, Doris Dayn ja Johnny Mathisin äänilevyillä. Hän sävelsi musiikin muun muassa elokuviin *[[Opettaja rakastuu]]* (Tammy Tell Me True, 1961), *[[Viimeinen kostaja]]* (The Final Hour, 1962), *[[Rakkauden jumalattaret]]* (The Love Goddesses, 1965), *[[Vehkeilijä Hollywoodissa]]* (The Oscar, 1965) ja *[[Kolmas päivä]]* (The Third Day, 1965). Vuonna 1955 hän oli ehdolla Oscar-palkinnon saajaksi sovituksistaan Doris Day -elokuvaan *[[Laulu ilman rakkautta]]* (Love Me or Leave Me). Faithin käsialaa on myös televisiosarjan *[[Virginialainen]]* tunnussävelmä ”Lonesome Tree”. 

Faith oli orkestereineen myös ahkera levyttäjä, joka julkaisi parikin *easy listening* -albumia vuosittain ja sai Grammy-palkinnon 1961 ja 1969.

## Lähteet
Pétillonin metroasema

**Pétillon** on Brysselin metron asema Etterbeekin kunnassa. Sitä käyttävät linjan 5 junat. Se avattiin vuonna 1976.

## Aiheesta muualla
*
Porte de Hal/Hallepoortin metroasema

**Porte de Hal** (**Hallepoort**) on Brysselin metron asema Saint-Gillesin kunnassa. Sitä käyttävät linjojen 2 ja 6 metrojunat sekä linjojen 3 ja 4 raitiovaunut (). Se avattiin vuonna 1988.

## Lähteet
Porte de Namur/Naamsepoortin metroasema

**Porte de Namur** (**Naamsepoort**) on Brysselin metron asema Ixellesin kunnassa. Sitä käyttävät linjojen 2 ja 6 junat.

Asema avattiin vuonna 1970, jolloin sitä käyttivät raitiovaunut. Metrojunat linjalla otettiin käyttöön vuonna 1988.

## Lähteet
Piła

**Piła** () on kaupunki Gwdajoen varrella Ison-Puolan voivodikunnassa Puolassa. Se on voivodikuntansa neljänneksi suurin kaupunki. Piłan asukasluku oli vuoden 2019 arvion mukaan 73&nbsp;139. Kaupunki on Piłan piirikunnan hallintokeskus. Se siirtyi Saksalta Puolalle 1945. Piła oli vuosina 1975–1998 Piłan voivodikunnan hallinnollinen keskus.

## Lähteet

## Aiheesta muualla
Pannenhuisin metroasema

**Pannenhuis** on Brysselin metron asema Brysselin kaupungin alueella. Sitä käyttävät linjan 6 junat. Se avattiin vuonna 1982.

## Aiheesta muualla
*
Luettelo Mänttä-Vilppulan julkisista taideteoksista ja muistomerkeistä

**Luettelo Mänttä-Vilppulan julkisista taideteoksista ja muistomerkeistä** sisältää pysyvästi julkisilla paikoilla Mänttä-Vilppulan kaupungissa olevat taideteokset. Luettelon teokset voivat kuulua joko kaupungin kokoelmiin tai ne voivat olla julkisilla paikoilla olevia liikelaitosten, yritysten, valtion ja yksityisten tonteilla sijaitsevia ja näiden omistamia teoksia. Luettelossa on pysyvästi paikoilleen asennettuja, mutta ei väliaikaisesti, esimerkiksi näyttelyä varten asennettuja teoksia.  Mänttä-Vilppula muodostettiin aiempien Mäntän kaupungin ja Vilppulan kunnan yhdistyessä, sitä aiemmin Vilppulaan oli liitetty Pohjaslahden kunnan pääosa.

## Mänttä-Vilppulan julkisista taideteoksista ja muistomerkeistä

Vuonna 1933 perustetun Gösta Serlachiuksen taidesäätiön yhdeksi tehtäväksi määriteltiin Mäntän koristaminen julkisilla veistoksilla. Kaksoiskaupungissa ja sen hautausmailla on yli 30 patsasta tai muistomerkkiä (2014). 

Kaupungin vanhin julkinen veistos on Joenniemen kartanon terassilla oleva Emil Wikströmin pronssiveistos *Poika ja ahven* (1888). Kartanon puistossa on myös Wikströmin *Kuokkamies* (1908). Emil Wikström oli Serlachiusten luottotaiteilija. Hänen julkisia teoksiaan Mänttä-Vilppulassa on yhteensä kuusi. Niistä näkyvimpiä ovat *[[G. A. Serlachius|G. A. Serlachiuksen]] muistomerkki* (1921) Patruunanpuistossa ja *Serlachius-suvun hautamuistomerkki* (1937) Mäntän hautausmaalla. Myös mahtipontinen Arvi Tynyksen *Vilppulan 1918 taistelujen muistopatsas* vuodelta 1938 sijaitsee Vilppulassa rantatörmän lähellä.

Mäntän torilla on Wäinö Aaltosen tekemän *[[Aleksis Kiven muistopatsas|Aleksis Kiven muistopatsaan]]* varhaisen kubistisen ehdotuksen (1930) pienempään kokoon 1950-luvulla valettu veistos. Amer-yhtymä osti sen vuonna 1970 ja sijoitti Tuusulan Riihikallioon tupakkatehtaan portin viereen. Veistos ehti olla tällä paikalla lähes 40 vuotta, kunnes Gösta Serlachiuksen taidesäätiö osti sen ja teos siirrettiin Mäntän keskustorille vuonna 2009. Näkyvälle paikalle on sijoitettu  Serlachius-museo Gustafin sisäänkäynnin molemmilla puolilla oleva veistospari Jussi Mäntysen harmaaseen dioriittiin veistämä *Äidin ylpeys* (1935).

### Serlachius Kartanon puiston veistokset
Joenniemen kartanon ympäristössä olevassa Göstan puistossa on kymmenen Gösta Serlachiuksen taidesäätiön vuonna 2012 lahjoituksena saamaa Harry Kivijärven veistosta vuosilta 1974-1987. Lisäksi puistossa on veistokset muun muassa Urho Heinäseltä, Wäinö Aaltoselta ja Jussi Mäntyseltä. Kartanossa ja sen lähellä olevassa Autereen tuvassa on Hannes Autereen puuveistoksia.

## Luettelo

 Tässä luettelossa on 74 kohdetta.

}
|
|
|
-->
|}

## Julkisilta paikoilta poistetut ja tuhoutuneet teokset

## Lähteet
* Kansallinen perinne Mänttä-Vilppulassa - Suomen sotilaalliseen itsenäistymiseen ja itsenäisyyden puolustamiseen liittyvä perinne. Osa2: Muistomerkit ja muut perinnekohteet; 2019 
* 

### Viitteet

## Aiheesta muualla

*
Pila (täsmennyssivu)

**Pila** voi tarkoittaa ainakin seuraavia:

*pila, leikinlasku tai kepponen
*pila, argentiinalainen koirarotu
*Piła, kaupunki Puolassa
*Pila, kunta Italian Piemontessa
*Pila, kunta Filippiinien Lagunan provinssissa
**[[Pila (suku)|Pila]]*, kotiloiden suku
Kristian Bäck

**Kristian Jan Bäck** (s. 18. heinäkuuta 1996 Kuopio) on suomalainen pituushyppääjä. Bäck edustaa Viipurin Urheilijoita ja häntä valmentavat Mikael Ylöstalo ja Diari Sharifi. Häntä ovat valmentaneet myös Frank Attoh vuosina 2018–2021 ja sitä ennen hänen vanhempansa Natalia Bäck ja Mikael Bäck. Vuoteen 2020 asti hän edusti Vasa Idrottssällskapia.

Bäck on kansainvälisen yleisurheiluliiton hyväksymä kilpailumanageri.

## Ura
Kalevan kisoissa Bäck on voittanut kultaa vuonna 2017 Seinäjoella tuloksella 791 cm ja vuonna 2018 Jyväskylässä tuloksella 793 cm, hopeaa 2020 Turussa tuloksella 777 cm sekä pronssia vuonna 2016 Oulussa tuloksella 761 cm, 2021 Tampereella tuloksella 740 cm ja 2022 Joensuussa tuloksella 742. Sisäratojen SM-kilpailuissa Bäck voitti kultaa vuonna 2016 tuloksella 763 cm ja pronssia 2023 tuloksella 726 cm. Viestijuoksun SM-kilpailuissa hän saavutti 4&nbsp;×&nbsp;100&nbsp;metrin viestissä pronssia 2021.

Bäck sijoittui seitsemänneksi Eskilstunan alle 20-vuotiaiden EM-kilpailuissa 2015. Bäckin ennätys on 15. toukokuuta 2016 leirikisoissa Italian Formiassa hypätty 795 cm. Tulos ylitti myös Amsterdamin EM-kilpailujen tulosrajan. Hän hyppäsi Amsterdamissa 791 cm ja sijoittui kisassa viidenneksi häviten pronssin vain kahdella sentillä. Bydgoszczin alle 23-vuotiaiden EM-kilpailuissa 2017 ja Berliinin EM-kisoissa vuonna 2018 Bäck ei selviytynyt loppukilpailuun.

Bäck on kilpaillut aikuisten maaotteluissa vuodesta 2016 lähtien. Hän voitti pituuskilpailun ensimmäisessä Suomi–Ruotsi-maaottelussaan 2016.

## Henkilökohtaiset ennätykset
### Ulkoradoilla
* pituushyppy: 795 cm (Formia 2016 ja Jämsä 2017) 

### Sisäradoilla
* pituushyppy: 763 cm (Tampere 2016)

## Lähteet
Dries Devenyns

**Dries Devenyns** (s. 22. heinäkuuta 1983 Leuven) on belgialainen maantiepyöräilijä. Hän aloitti ammattilaisuransa Predictor-Lotto/Silence-Lotto-joukkueessa 2007–2008, edusti Quick Step/Omega Pharma-Quick Step -tallia 2009–2013, Giant-Shimanoa 2014 ja IAM Cycling -joukkuetta 2015–2016. Viimeisinä ammattilaisvuosinaan 2017–2023 hän ajoi belgialaistallissa, viimeksi nimeltään Soudal-Quick Step. Aktiiviuransa jälkeen hän on jatkanut samassa tallissa apulaisjoukkueenjohtajana.

## Saavutuksia
Lähteet: Pro Cycling Stats, Cycling Archives

;2005
:Maantieajon alle 23-v. Belgian-mestaruus
;2006
:Tour de Bretagne, kokonaiskilpailun voitto, 4. etapin ja 5. etapin (aika-ajo) voitto
:Vuelta a los Pirineos, prologin voitto
:Ilman tallisopimusta olevien aika-ajon Belgian-mestaruus
;2009
:Itävallan ympäriajo, 5. etapin voitto
;2010
:Ranskan ympäriajo, 10. etapilla kolmas
,2011
:Clásica de San Sebastián, neljäs
;2016
:Grand Prix d’Ouverture La Marseillaise, voitto
:Belgian ympäriajo, kokonaiskilpailun ja 2. etapin voitto
:Tour de Wallonie, kokonaiskilpailun ja 5. etapin voitto
:Espanjan ympäriajo, 9. etapilla toinen
;2018
:Tour Down Under, kokonaiskilpailussa viides
:Cadel Evans Great Ocean Road Race, neljäs
;2020
:Cadel Evans Great Ocean Road Race, voitto

## Lähteet
Michael Lang

**Michael Rico Lang** (s. 8. helmikuuta 1991 Egnach) on sveitsiläinen jalkapalloilija, joka on pelannut kotimaansa lisäksi Saksan Bundesliigassa Borussia Mönchengladbachin ja Werder Bremenin joukkueissa. Oikeajalkainen Lang on pelipaikaltaan oikea laitapuolustaja. Hän kuuluu myös Sveitsin jalkapallomaajoukkueeseen.

## Seurajoukkueura
Lang aloitti ammattilaisuransa kasvattajaseurassaan FC St. Gallenissa, jossa hän pelasi vuosina 2006–2011 66 Raiffeisen Super Leaguen ja Challenge Leaguen ottelua onnistuen maalinteossa neljä kertaa. Heinäkuussa 2011 Lang siirtyi Super Leaguen Grasshopperiin, jossa hän voitti kaudella 2012–2013 Sveitsin cupin. Kaudella 2013–2014 hän debytoi Eurooppa-liigassa ja Mestarien liigan karsinnoissa kahden ottelun verran. Yhteensä Lang pelasi seuran paidassa 128 liigaottelussa onnistuen maalinteossa 12 kertaa.

Heinäkuussa 2015 Lang siirtyi Super Leaguen Baseliin. Hän pelasi kauden aikana 22 ottelussa onnistuen maalinteossa viidesti Baselin voittaessa Sveitsin mestaruuden. Seuraavalla kaudella hän teki 31 ottelussa kuusi maalia Baselin uusiessa liigamestaruuden. Hän teki maalin myös Baselin voittoon päättyneessä cupfinaalissa. Seuraavalla kaudella hän pelasi 34 liigaottelua, ja teki viisi maalia. Mestarien liigassa hän pelasi Basel-vuosinaan yhteensä 13 ottelua, joissa viimeisteli kolme maalia.

Lang siirtyi Bundesliigan Borussia Mönchengladbachiin 2,8 miljoonan euron siirtosummalla kesällä 2018. Avauskaudellaan hän teki 17 liigaottelussa yhden maalin. Kauden 2019–2020 hän oli lainalla saman sarjan Werder Bremenissä ja pelasi yhdeksän liigaottelua. Kaudella 2020–2021 hän pelasi Mönchengladbachissa yhden Mestarien liigan ottelun ja kaksi Saksan cupin ottelua mutta ei saanut Bundesliigassa lainkaan peliaikaa.

## Maajoukkueura
Lang on edustanut Sveitsiä nuorten maajoukkuetasolla. Vuoden 2008 alle 17-vuotiaiden EM-kilpailuissa hän pelasi kolmessa ja 2009 alle 19-vuotiaiden EM-kilpailuissa kahdessa ottelussa. Sveitsin jalkapallomaajoukkueessa Lang debytoi elokuussa 2013 ystävyysottelussa Brasiliaa vastaan. Avausmaali syntyi seuraavassa maaottelussa, lokakuussa 2013 MM-karsintaottelussa Albaniaa vastaan. Vuoden 2014 MM-kilpailuissa Lang pelasi alkulohkon ottelussa Hondurasia vastaan 13 minuuttia.

Lang kuului Sveitsin joukkueeseen vuoden 2016 EM-kilpailuissa. Hän pelasi yhteensä 11 minuuttia otteluissa Romaniaa ja Ranskaa vastaan. MM-kilpailuissa 2018 hän pelasi kolmessa ottelussa, näistä Ruotsi-ottelussa hän oli avauskokoonpanossa, mutta sai ottelun viime hetkillä punaisen kortin.

## Saavutukset
**Seurajoukkuetasolla**
* Sveitsin liigan mestaruus: 2015–2016, 2016–2017
* Sveitsin cupin voitto: 2012–2013, 2016–2017

## Lähteet
Perttu Ruuska

**Perttu Ruuska** (s. 15. helmikuuta 2001 Halsua) on suomalainen pesäpalloilija, joka edustaa Superpesis-joukkue Manse PP:tä. Hänen ulkopelipaikkansa on kaudesta 2020 lähtien ollut vakituisesti lukkari. Sisävuoroilla Ruuska on kotiuttaja.

Ruuska on Halsuan Toivon kasvatti. Hän debytoi Vimpelin Vedon paidassa Superpesiksessä toukokuussa 2016 15 vuoden, kolmen kuukauden ja neljän päivän ikäisenä. Hän onnistui ottelussa kotiutuksessa ja näin ollen hänestä tuli miesten Superpesiksen historian nuorin kotiuttaja. 

Ruuska voitti kaudella 2020 kärkilyöntitilaston 167:lla kärkilyönnillä.

Lokakuussa 2021 Ruuska siirtyi Vimpelin Vedosta kolmen vuoden sopimuksella Manse PP:hen. Joulukuussa 2023 hän solmi tamperelaisseuran kanssa kolmivuotisen jatkosopimuksen.

## Muuta
Ruuskan isoveli Arttu Ruuska pelaa pesäpalloa Kempeleen Kirissä.

## Saavutukset
### Pelaajana
* 3 SM-kultaa: 2016, 2017 
* 2 SM-hopea 2022, 2024
* 3 SM-pronssia: 2018, 2020, 2021 
* 7 Itä-Länsi-ottelua: 2017, 2018, 2019, 2021, 2023, 2024   
** Kentän paras: 2019, 2024
* Superpesiksen kärkilyöntikuningas (1): 2020
* Vuoden poikapesäpalloilija (4): 2017, 2018, 2019, 2020 
* Superpesiksen kuukauden pelaaja (2): toukokuu 2018, elokuu 2020
* Kultainen maila: 2020

## Tilastot
### Superpesiksen runkosarja

### Superpesiksen pudotuspelit

## Lähteet
Andrelton Simmons

**Andrelton A. Simmons** (s. 4. syyskuuta 1989 Willemstad, Curaçao) on alankomaalainen baseballpelaaja, pelipaikaltaan polttaja. Hän edustaa MLB:n Los Angeles Angels of Anaheimia.

Simmons tunnetaan yhtenä MLB:n parhaista ulkopelaajista.

## Ammattilaisura
Curaçaolta kotoisin oleva Simmons pelasi Yhdysvalloissa yliopistobaseballia. Atlanta Braves varasi hänet vuoden 2010  toisella kierroksella, ja MLB-debyyttinsä hän teki kesäkuussa 2012.

Simmons teki helmikuussa 2014 seitsenvuotisen jatkosopimuksen, arvoltaan 58 miljoonaa dollaria. Hänet kaupattiin marraskuussa 2015 Los Angeles Angels of Anaheimiin.

## Lähteet

## Aiheesta muualla
D. J. Mbenga

**Didier ”D. J.” Ilunga-Mbenga** (s. 30. joulukuuta 1980 Kinshasa, Zaire) on belgialais-kongolainen koripalloilija. Hänen pelipaikkansa on sentteri.

Mbenga on kaksinkertainen NBA-mestari, ja yksi Belgian menestyneimmistä koripalloilijoista.

## Ammattilaisura
Kinshasassa syntynyt Mbenga ja hänen äitinsä saivat 1990-luvun lopulla turvapaikan Belgiasta, jossa Mbenga pelasi vuosina 2001–2004 ammatikseen. Vuonna 2004 hän teki sopimuksen NBA-seura Dallas Mavericksin kanssa.

Mbenga pelasi NBA-urallaan 2004–2011 neljässä eri joukkueessa yhteensä 234 runkosarjaottelua. Hän voitti Los Angeles Lakersissa kahdesti mestaruuden, kausilla 2008–2009 sekä 2009–2010

Vuosina 2012–2013 Mbenga pelasi Kiinassa sekä Filippiineillä. Hän yritti 2014 paluuta NBA:han, ja teki sopimuksen New York Knicksin kanssa. Mbenga ei kuitenkaan pelannut seurassa yhtään ottelua, vaan vapautettiin sopimuksestaan pari viikkoa myöhemmin.

## Lähteet
Ribaucourtin metroasema

**Ribaucourt** on Brysselin metron asema Molenbeek-Saint-Jeanin kunnassa. Sitä käyttävät linjojen 2 ja 6 junat. Se avattiin vuonna 1988.

## Lähteet
Willem Peters

**Willem ”Wim” Peters** (5. heinäkuuta 1903 Meppel, Drenthe, Alankomaat – 30. maaliskuuta 1995 Zwolle, Overijssel, Alankomaat) oli alankomaalainen kolmiloikkaaja.

Peters osallistui kolmiin olympiakisoihin ollen parhaimmillaan viides vuonna 1932. Hänen paras saavutuksensa oli vuoden 1934 Euroopan-mestaruus.

Petersin ennätys on 15,28, jonka hän hyppäsi vuonna 1927.

## Lähteet
Nico Elvedi

**Nico Elvedi** (s. 30. syyskuuta 1996 Zürich) on sveitsiläinen jalkapalloilija, joka edustaa Saksan Bundesliigassa pelaavaa Borussia Mönchengladbachia. Oikeajalkainen Elvedi on pelipaikaltaan keskuspuolustaja. Hän on pelannut Sveitsin A-maajoukkueessa vuodesta 2016.

## Seurajoukkueura
Elvedi on FC Zürichin kasvatti. Kaudella 2013–2014 hän debytoi seuran edustusjoukkueen paidassa Raiffeisen Super Leaguessa, jossa hän pelasi kahdessa ottelussa. Kaudella 2014–2015 hän pelasi seuran paidassa 16 ottelussa onnistuen kerran maalinteossa ja debytoiden myös Eurooppa-liigassa.

Elvedi siirtyi heinäkuussa 2015 Saksan Bundesliigan Borussia Mönchengladbachiin. Hän debytoi seuran paidassa marraskuussa Ingolstadtia vastaan. Samassa kuussa hän debytoi myös Mestarien liigassa. Avauskaudellaan Mönchengladbachissa Elvedi pelasi 21 Bundesliigan ottelussa. Kauden 2023–2024 loppuun mennessä hän on pelannut 260 bundesliigaottelua, joissa hän on tehnyt 14 ja syöttänyt kahdeksan maalia. Mestarien liigassa hän on pelannut 15 ottelua ja tehnyt maalin marraskuussa 2020 kotiottelussa FK Šah’tar Donetskia vastaan. Eurooppa-liigassa hän on pelannut Mönchengladbachin joukkueessa viisi ottelua.

## Maajoukkueura
Elvedi on edustanut Sveitsiä kaikissa nuorten maajoukkueissa alle 17-vuotiaista alle 21-vuotiaisiin. Hän pelasi kolme ottelua alle 17-vuotiaiden EM-kilpailuissa 2013.

Toukokuussa 2016 Elvedi debytoi Sveitsin jalkapallomaajoukkueessa ystävyysottelussa Belgiaa vastaan. Hän kuului Sveitsin ryhmään saman kesän EM-kilpailuissa ja MM-kilpailuissa 2018, muttei päässyt kummallakaan kerralla pelaamaan otteluakaan. Kesän 2021 EM-kilpailuissa hän pelasi täydet minuutit Sveitsin kaikissa kolmessa alkulohko-ottelussa. MM-kilpailuissa 2022 hän pelasi täyden ajan kahdessa ensimmäisessä alkulohko-ottelussa. Hän kuului Sveitsin joukkueeseen EM-kilpailuissa 2024 mutta ei päässyt turnauksessa kentälle. Hän on EM-kilpailujen 2024 loppuun mennessä pelannut 53 A-maaottelua, joissa hän on ollut 49 kertaa avauskokoonpanossa. Ensimmäisen maaottelumaalinsa hän teki Kansojen liigan ottelussa Belgiaa vastaan marraskuussa 2018 ja toisen ystävyysottelussa Viroa vastaan kesäkuussa 2024.

## Lähteet
P-Etyylitolueeni

**p-Etyylitolueeni** eli **4-etyylitolueeni** (C9H12) on aromaattisiin hiilivetyihin kuuluva orgaaninen yhdiste. Yhdistettä voidaan käyttää kemianteollisuudessa polymeerien raaka-aineena. p-Etyylitolueeni on o- ja m-etyylitolueenien isomeeri.

## Ominaisuudet, valmistus ja käyttö
Huoneenlämpötilassa p-etyylitolueeni on väritöntä nestettä. Se ei liukene veteen, mutta liukenee useaan orgaaniseen liuottimeen muun muassa etanoliin, dietyylieetteriin, asetoniin ja bentseeniin.

p-Etyylitolueenia voidaan valmistaa alkyloimalla tolueenia etanolin tai eteenin avulla käyttäen kaatalyytteinä alumiinikloridia tai zeoliitteja. Näin muodostuu yleensä eri etyylitolueeni-isomeerien seos. Käyttäen zeoliitteja, joiden huokoskoko on 7&ndash;7,5 Å voidaan p-etyylitolueenia valmistaa 94&ndash;97 %:n selektiivisyydellä 350–425 °C:n lämpötilassa.

p-Etyylitolueenista voidaan valmistaa dehydrogenoimalla vinyylitolueenia, jota käytetään useiden polymeerien valmistukseen.

## Lähteet
Tony Hatch

**Tony Hatch** (s. 30. kesäkuuta 1939) on brittiläinen musikaali- ja televisiosäveltäjä sekä äänilevytuottaja. Hän sävelsi 1960-luvun loppupuolella menestyskappaleita, jotka usein sanoitti hänen silloinen vaimonsa, laulaja Jackie Trent. Hatchin säveltämiä kappaleita ovat Petula Clarkin ”Downtown” (1964) ja ”Don’t Sleep in the Subway” (1967) sekä Scott Walkerin ”Joanna” (1968). Suomeksi sanoitettuja Hatchin sävellyksi on muun muassa Fredin laulama ”Kolmatta linjaa takaisin”, alun perin Petula Clarkin levyttämä ”Beautiful in the Rain”. Hatch on säveltänyt myös televisiosarja *[[Emmerdale]]n* tunnussävelmän.

Hatch oli 1960-luvulla myös levytuottaja. Hän tuotti Pye Records -yhtiössä äänilevyjä muun muassa The Searchersille, David Bowielle, Benny Hillille ja Sacha Distelille.

1970-luvulla Tony Hatch ja Jackie Trent suuntautuivat musiikkiteatteriin. Heidän ensimmäinen musikaalinsa oli Arnold Bennettin romaaniin sekä Keith Waterhousen ja Willis Hallin librettoon perustuva *The Card* (1973). Sitä seurasi näyttelijä David Woodin librettoon sävelletty *Rock Nativity* (1976), jonka tuotti Cameron Mackintosh. 

Vuosina 1978–1982 Hatch ja Trent asuivat Dublinissa, jossa he tekivät Irlannin televisiolle sarjaohjelmia *Words And Music* ja *It's A Musical World*. Irlannista pariskunta muutti Australian Sydneyyn 1982. Siellä Tony Hatch toimi muun muassa Australian television vuosittaisen joulushown *Carols in the Domain* tuottajana ja musiikillisena johtajana. Hän vieraili kapellimestarina monien Australian ja Uuden-Seelannin sinfoniaorkestereiden viihdemusiikkikonserteissa.

Australiassa Hatchin ja Trentin tiet erosivat vuonna 1995, ja virallinen avioero tuli voimaan 2002. Jackie Trent kuoli Espanjan Menorcalla 2015 sairastettuaan pitkään. Myös Hatch asuu Menorcalla nykyisen vaimonsa kanssa, työskentelee yhä ja vierailee usein työasioissa Britanniassa.

Hatch valittiin vuonna 2013 Songwriters Hall of Fameen.

## Lähteet

## Aiheesta muualla
*Tony Hatchin virallinen sivusto
Jaakko Tuuri

**Jaakko Tuuri** (19. maaliskuuta 1884 Ylistaro – 2. maaliskuuta 1947 Hämeenlinna) oli suomalainen säveltäjä.  

## Henkilöhistoria
Tuurin vanhemmat olivat  maanviljelijä Jaakko Tuuri ja Kaisa Serafina Perä ja puoliso vuodesta 1929 Martta Aaltonen. Hän valmistui kanttori-urkuriksi Helsingin lukkari-urkurikoulusta 1905, harjoitti opintoja Helsingin musiikkiopistossa 1907-1909 ja laulunopintoja 1909 ja teki opintomatkan Dresdeniin 1911-1912. Tuuri toimi Ylistaron vt. kanttoriurkurina 1903-1905, Kemin kanttori-urkurina 1909-1917 ja Hämeenlinnan kanttori-urkurina vuodesta 1912. Kemin yhteiskoulun laulunopettajana hän toimi 1910-1917 ja Hämeenlinnan kotiteollisuusopiston vuodesta 1925. Tuuri oli Kanta-Hämeen suojeluskuntapiirin piirikapellimestari vuodesta 1943. Hän piti sävellyskonsertteja ja toimi laulusolistina, kuoronjohtajana ja säestäjänä sekä musiikkijuhlien johtajana. Sävellyksistään Tuuri sai useita palkintoja, director musices -arvonimi hänelle myönnettiin 1931.

## Sävellyksiä ja sovituksia
* Sarja pienelle orkesterille
* Laulunäytelmä Aavasaksalla
* Kantaatit *Vuorisaarna* ja *Ylös Herran Sioniin*
* Noin 50 yksinlaulua
* Hengellisiä lauluja kirkkovuoden juhlapyhille
* Noin 100 kuorolaulua
* Melodraama ''Sävel'
* Sarja pianolle
* Pianokappaleita
* Eteläpohjalaisten kansanlaulujen sovituksia
* Sävellyksiä ja sovituksia torvisoittokunnalle.

## Lähteet
Saigon (joki)

**Saigon** () on joki eteläisessä Vietnamissa. Se saa alkunsa Bình Phướcin maakunnasta Kambodžan rajan tuntumasta. Joki virtaa mutkitellen noin 210 kilometriä etelään Hồ Chí Minhin kaupunkiin, jonka itäpuolella se yhtyy Đồng Nai -jokeen. Tästä yhtymäkohdasta virtaus jatkuu edelleen noin 40 kilometriä Etelä-Kiinan mereen Mekongjoen suiston pohjoispuolelle.

Saigon on nykyisin varsin saastunut joki, ja pikaiset toimet sen pelastamiseksi ovat tarpeen.

## Lähteet
Pyhän Marian roomalaiskatolinen kirkko (Monmouth)

**Pyhän Marian roomalaiskatolinen kirkko** () on yksi vanhimmista reformaation jälkeisistä katolisista kirkkorakennuksista Britanniassa ja Cardiffin arkkihiippakunnan vanhin kirkko. Aluksi se oli pieni huone talojen takana, koska laki ei sallinut katolista kirkkoa näkyvälle paikalle ennen vuotta 1829.

Kirkko on ollut Grade II -suojelukohde vuodesta 1974 lähtien.

## Lähteet
Svedjehamnin näkötorni

**Svedjehamnin näkötorni** eli **Saltkaret** () on puinen 20-metrinen näkötorni Mustasaaren kunnan Björköbyssä Pohjanmaan rannikolla.

Mustaksi tervattu puurakenteinen torni sijaitsee noin 800 metriä Svedjehamnin satamasta, Björkö–Panike-vaellusreitin ja Bodvattnetin luontopolun varrella.

Torni sai nimen Saltkaret eli ”Suola-astia” yleisökilpailun tuloksena. Nimi viittaa alueen kalastusperinteeseen.

## Kuvia

## Lähteet
Jente Bouckaert

**Jente Bouckaert** (s. 15. tammikuuta 1990) on belgialainen pikajuoksija, joka kilpailee pääasiassa 400 metrin juoksussa.

Hänen suurin saavutuksensa on kultamitali Helsingin Euroopan-mestaruuskilpailuissa 2012 4 × 400 metrin viestijuoksussa.

## Henkilökohtaiset ennätykset
* 400m: 46,25 (2012)

## Lähteet
Kourouma Fatoukouma

**Kourouma Fatoukouma** (s. 11. heinäkuuta 1984 Saint-Étienne, Ranska) on nigeriläinen jalkapalloilija, joka edustaa Kakkosessa pelaavaa Musan Salamaa. Pelipaikaltaan hän on vasen laitapuolustaja.

Fatoukouma on ranskalaisen Saint-Étiennen kasvatti. Hän edusti seuran reservijoukkuetta vuosina 2003–2009 Ranskan neljänneksi korkeimmalla sarjatasolla ja marokkolaista Al Hoceimaa vuosina 2009–2016 pelaten 105 ottelua maan pääsarjassa. Kesäkuussa 2016 hän teki kahden vuoden pituisen sopimuksen Musan Salaman kanssa.

## Maajoukkue
Nigerin maajoukkueessa Fatoukouma on pelannut vuodesta 2012 lähtien. Hän oli mukana Afrikan-mestaruuskilpailuissa 2013.

## Lähteet
Donar Groningen

**Donar Groningen** on alankomaalainen koripalloseura Groningenin kaupungista.

Donar on tunnettu historiansa aikana useilla eri (sponsori)nimillä kuten GasTerra Flamesina vuosina 2009–2014. Joukkue on osallistunut useasti eurooppalaisiin seurakilpailuihin. Kaudella 2015–2016 se osallistui Fiba Europe Cupiin. Donar on voittanut Alankomaiden mestaruuden vuosina 2004, 2010 ja 2014, Alankomaiden cup-mestaruuden vuosina 2014 ja 2015 ja Alankomaiden supercupin vuonna 2015.

## Lähteet

## Aiheesta muualla

* Joukkue eurobasket.com-sivustolla 
* Seuran verkkosivut
Odessa Clay

**Odessa Lee Clay** (o.s. O’Grady, 12. helmikuuta 1917 Hopkinsin piirikunta, Kentucky &ndash; 20. elokuuta 1994 Louisville, Kentucky) oli Muhammad ja Rahman Alin äiti ja Laila Alin isoäiti sekä maalari ja muusikko Cassius Marcellus Clay, Sr.:n vaimo.

## Varhainen elämä
Odessa O'Grady syntyi 12. helmikuuta 1917. Hän oli yksi John Lewis O'Gradyn ja Birdie B. Moreheadin kuudesta lapsesta. Hänen isänisänsä oli valkoinen irlantilainen nimeltä Abe O’Grady, joka muutti Irlannista Yhdysvaltoihin pian sisällissodan jälkeen ja avioitui Lewis ja Amanda J. ”Mandy” Walkerin tyttären Toddin piirikunnasta, Kentuckysta, kanssa. Äidinpuoleinen isoisä, Tom Morehead oli valkoisen miehen ja Dinah-nimisen mustan orjan poika.

Clayn vanhemmat erosivat hänen ollessaan vielä hyvin nuori, ja hänen äitinsä työskenteli kotiapulaisena, tehden kotitöitä ja huolehtien erään valkoisen perheen pienistä lapsista. Clayta kasvatti osin hänen tätinsä. Kasvuiässä Clay jätti koulun kesken ja sai töitä kotiapulaisena äitinsä tavoin. 16-vuotiaana hän tapasi 20-vuotiaan Cassius Marcellus ”Cash” Clayn, ja he avioituivat pian ja muuttivat asumaan taloon Louisvillessä, Kentuckyssä. Avioliitto oli ongelmainen. Alin mukaan ”äiti pelkäsi isää”.

## Lähteet
BS Leiden

**BS Leiden** (tunnettu myös sponsorinimellään **Zorg en Zekerheid Leiden**, lyh. **ZZ Leiden**) on alankomaalainen koripalloseura Leidenin kaupungista.

Leiden on osallistunut 2010-luvulla eurooppalaisiin seurakilpailuihin. Kaudella 2015–2016 se osallistui Fiba Europe Cupiin. Leiden on voittanut Alankomaiden mestaruuden vuosina 1978, 2011 ja 2013, Alankomaiden cup-mestaruuden vuosina 2010 ja 2012 ja Alankomaiden supercupin vuosina 2011 ja 2012.

## Lähteet

## Aiheesta muualla
* Joukkue eurobasket.com-sivustolla 
* Seuran verkkosivut
Emil Hällström

**Emil Theodor William Hällström** (25. maaliskuuta 1864 Oulu – 17. syyskuuta 1918 Pori) oli suomalainen kapellimestari ja säveltäjä, joka johti useita soittokuntia Helsingissä, Viipurissa ja Porissa. 

## Elämä
Hällströn kävi kolme vuotta Oulun lyseota ja aloitti vuonna 1882 soittajana Uudenmaan Tarkk'ampujapataljoonan orkesterissa Helsingissä. Vuosikymmenen puolivälissä hän opiskeli Robert Kajanuksen äskettäin perustamassa Helsingin orkesteriyhdistyksen orkesterikoulussa. Myöhemmin Hällström toimi myös Uudenmaan tarkk'ampujapataljoonan jousiorkesterin johtajana, sillä oman soittimensa kornetin ohella hän hallitsi myös viulun. LIsäksi Hällströmillä oli oma orkesteri ja hän toimi Raittiusyhdistys Kilven soittokunnan johtajana. Joidenkin tietojen mukaan Hällström olisi toiminut myös keisari Nikolai II:n huvialuksen *[[S/S Štandart]]in* varakapellimestarina.

Vuonna 1891 Hällström siirtyi Viipurin työväenyhdistyksen kuoron ja soittokunnan johtajaksi. Hän myös perusti kaupunkiin myös oman jousiorkesterin ja johti sivutoimisesti Viipurin VPK:n soittokuntaa. Jouduttuaan henkilökohtaiseen konkurssiin Hällström palasi vuonna 1895 Helsinkiin, josta hän sai jälleen paikan Uudenmaan tarkk’ampujapataljoonasta. Vuotta myöhemmin hän siirtyi Suomenmaalaisen tykistörykmentin tykistörykmentin soittokunnan johtajaksi Viaporiin.

Vuonna 1909 Hällström valittiin Porin rauta- ja metalliammattiyhdistyksen soittokunnan johtajaksi. Vuonna 1913 soittokunta siirtyi Porin työväenyhdistyksen alaisuuteen ja alkoi toimimaan nimellä Porin Työväen Soittokunta. Samalla Hällström liittyi myös työväenyhdistyksen ja sosialidemokraattisen puolueen jäseneksi. Sisällissodan aikana soittokunta mobilisoitiin osaksi Porin punakaartia. Kapellimestarin tehtävien ohella Hällström toimi tarvittaessa punaisten esikunnan venäjän tulkkina. 13. huhtikuuta punaiset jättivät kaupungin ja Hällström pakeni punakaartilaisten joukossa kohti itää. Vapunpäivänä Hällström jäi saksalaisten vangiksi Hollolan Vesalan kylässä. Lausunnossaan Porin Suojeluskunnan esikunta luonnehti Hällströmiä salaperäiseksi ja kuljeksivaa elämää viettäneeksi henkilöksi, joka oli epäluotettavan miehen maineessa, vaikka hän oli ennen sotaa ollut Porissa erittäin pidetty musiikkielämän hahmo. Hällström vapautui vankileiriltä syyskuussa, mutta kuoli heikentyneen terveytensä johdosta sydänkohtaukseen vain muutaman päivän kuluttua. Hällström on haudattu Poriin Käppärän hautausmaalle.

## Tuotanto
Hällström teki useita sävellyksiä eri torvikokoonpanoille. Hänen levytettyjä kappaleitaan ovat ainakin Porin Työväen Soittokunnan levyttämä *Idylli-masurkka* (1987) sekä Viipurin Työväen Soittajien levyttämä marssi *Rauhan lippu* (1990). Muita Hällströmin sävellyksiä ovat muun muassa gavotti *Minnen från flydda tider* sekä marssit *Konkordia* ja *På Johanneslund*. Lisäksi hän sävelsi Suomenmaalaisen tykistörykmentin ja Porin punakaartin kunniamarssit. *Suomenmaalaisen tykistörykmentin kunniamarssi* julkaistiin kenraalimajuri Otto von Freymannin 1900-luvun alussa toimittamassa nuottikokoelmassa, joka sisältää kaikki Venäjän keisarillisen armeijan kunniamarssit.

## Lähteet
Mehiläismyrkky

**Mehiläismyrkky** on mehiläisen tuottamaa myrkkyä, jota se erittää takaruumiinsa myrkkyrauhasesta ja pistää pistimellään. Mehiläismyrkky on hajutonta ja kirkasta nestettä, joka koostuu vedestä, entsyymeistä, proteiineista, amiineista, orgaanisista hapoista ja kymmenistä muista yhdisteistä. Mehiläismyrkyn pääkomponentti on melittiini, joka stimuloi kortisolin vapautumista elimistöstä.

Mehiläisen pistos aiheuttaa ihmisille herkkyydestä ja pistojen määrästä riippuen erilaisia oireita hyttysenpiston kokoisesta patista yliherkän ihmisen anafylaktiseen sokkiin.

Mehiläismyrkkyä käytetään terapeuttisiin tarkoituksiin pistättämällä sitä mehiläisellä, injektoimalla kerättyä myrkkyä tai voiteessa. Myrkkyä on käytetty ihon, reumatismin, niveltulehdusten ja kiputilojen hoidossa. Kiinassa mehiläismyrkkyterapiaa on yhdistetty akupunktioon.

Mehiläismyrkkyä kerätään mehiläispesän lentolaudan etupuolelle laitettavalla sähköä johtavalla metalliverkolla. Mehiläiset kävelevät sen päällä, saavat sähköiskuja ja pistävät verkkoa kimpaantuneina. Myrkky kerääntyy verkon alle lasilevylle.

## Lähteet

## Aiheesta muualla
*Helsingin yliopisto: Hunajamehiläisen myrkky